b'\n_START_ARTICLE_\nRadu Portocal\xc4\x83 (politician)\n_START_SECTION_\nOriginea \xc8\x99i studiile\n_START_PARAGRAPH_\nFamilia a venit \xc3\xaen Rom\xc3\xa2nia \xc3\xaenainte de 1800 din Insulele Ioniene, pe atunci posesiune vene\xc8\x9bian\xc4\x83._NEWLINE_Tat\xc4\x83l s\xc4\x83u, Miltiade Portocal\xc4\x83, dup\xc4\x83 ce a f\xc4\x83cut studii economice la Institutul Superior de Comer\xc8\x9b din Anvers (Belgia), a devenit director al B\xc4\x83ncii Na\xc8\x9bionale a Rom\xc3\xa2niei din Br\xc4\x83ila._NEWLINE_Mama sa, Amalia Djuvara, membr\xc4\x83 a familiei Djuvara era fiica lupt\xc4\x83torului pa\xc8\x99optist Constantin Djuvara, prieten cu C.A. Rosetti, membru fondator al Partidului Na\xc8\x9bional Liberal, deputat \xc8\x99i primar al Br\xc4\x83ilei (1877)._NEWLINE_Dup\xc4\x83 absolvirea Liceului \xe2\x80\x9eNicolae B\xc4\x83lcescu\xe2\x80\x9d din Br\xc4\x83ila (1907), Radu Portocal\xc4\x83 a studiat dreptul \xc8\x99i filozofia la Universitatea din Bucure\xc8\x99ti. A fost pre\xc8\x99edinte al Uniunii Studen\xc8\x9bilor Rom\xc3\xa2ni, societate general\xc4\x83 care cuprindea toate societ\xc4\x83\xc8\x9bile facult\xc4\x83\xc8\x9bilor din Bucure\xc8\x99ti. \xc3\x8en 1909 a organizat, \xc3\xaempreun\xc4\x83 cu omologul s\xc4\x83u de la Ia\xc8\x99i, C.N. Ifrim, primul Congres al studen\xc8\x9bilor rom\xc3\xa2ni de pretutindeni, la care au participat \xc8\x99i numero\xc8\x99i studen\xc8\x9bi rom\xc3\xa2ni de la Universit\xc4\x83\xc8\x9bile din Chi\xc8\x99in\xc4\x83u, Cern\xc4\x83u\xc8\x9bi, Viena._NEWLINE_S-a c\xc4\x83s\xc4\x83torit \xc3\xaen 1914 cu Maria Margareta Ol\xc4\x83nescu, descendent\xc4\x83 prin mam\xc4\x83, la r\xc3\xa2ndul s\xc4\x83u, dintr-o familie cu vechi tradi\xc8\x9bii liberale._NEWLINE_A f\xc4\x83cut campania din 1913. Mobilizat \xc3\xaen 1916, a r\xc4\x83mas pe front p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului (Regimentul 3 Artilerie).\n_START_SECTION_\nCariera profesional\xc4\x83\n_START_PARAGRAPH_\nS-a \xc3\xaenscris \xc3\xaen Baroul din Br\xc4\x83ila \xc3\xaen 1911. \xc3\x8entre 1925 \xc8\x99i 1928 a fost decan al Baroului. \xc3\x8en 1939 a fost numit Decan onorific pe via\xc8\x9b\xc4\x83 al Baroului Br\xc4\x83ila. Tot \xc3\xaen 1939 s-a transferat la Baroul Ilfov._NEWLINE_Specializat \xc3\xaen drept maritim \xc8\x99i fluvial (Br\xc4\x83ila fiind, \xc3\xaen acea perioad\xc4\x83, cel mai important port al Rom\xc3\xa2niei) \xc8\x99i, mai t\xc3\xaerziu, \xc3\xaen drept financiar._NEWLINE_\xc3\x8en dosarul s\xc4\x83u de Securitate se afl\xc4\x83 urm\xc4\x83toarea men\xc8\x9biune: \xe2\x80\x9eDe\xc8\x99i urm\xc4\x83rit \xc8\x99i pus sub control ca fost ministru, R.P. \xc8\x99i-a p\xc4\x83strat totu\xc8\x99i linia vechilor sale convingeri democratice. Sub urgia legionar\xc4\x83 a ap\xc4\x83rat \xc3\xaen justi\xc8\x9bie, \xc3\xaenaintea instan\xc8\x9belor de rom\xc3\xa2nizare, precum \xc8\x99i a Cur\xc8\x9bilor de Apel \xc8\x99i Casa\xc8\x9bie, pe to\xc8\x9bi evreii care l-au solicitat. A fost dintre pu\xc8\x9binii avoca\xc8\x9bi cre\xc8\x99tini cari au avut curajul unei continue activit\xc4\x83\xc8\x9bi publice de acest fel [\xe2\x80\xa6] refuz\xc3\xa2nd orice onorariu. [\xe2\x80\xa6] Sub regim legionar, \xc3\xaen fa\xc8\x9ba instan\xc8\x9belor de rom\xc3\xa2nizare, el a comb\xc4\x83tut \xc8\x99i \xc3\xaenvederat \xc3\xaen diferite \xc8\x99edin\xc8\x9be publice, absurditatea teoriei rasiale, demonstr\xc3\xa2nd lipsa ei de fundament biologic, social \xc8\x99i moral. [\xe2\x80\xa6] Pentru asemenea atitudini \xc8\x99i activitate, a fost amenin\xc8\x9bat cu radierea din Baroul Ilfov, iar \xc3\xaen Baroul Br\xc4\x83ila legionarii au c\xc4\x83lcat \xc3\xaen picioare \xc8\x99i distrus portretul s\xc4\x83u de Decan pe Via\xc8\x9b\xc4\x83, \xc3\xaen iarna anului 1940-1941.\xe2\x80\x9d_NEWLINE_Dup\xc4\x83 1940, \xc3\xaendep\xc4\x83rt\xc3\xa2ndu-se de politic\xc4\x83, intr\xc4\x83 \xc3\xaen lumea finan\xc8\x9belor, fiind numit pre\xc8\x99edinte sau vice-pre\xc8\x99edinte al mai multor consilii de administra\xc8\x9bie: Banca \xc3\x8entreprinderilor Miniere, Creditul Industrial, Re\xc8\x99i\xc8\x9ba, etc.\n_START_SECTION_\nCariera politic\xc4\x83\n_START_PARAGRAPH_\nMembru \xc3\xaen Partidul Na\xc8\x9bional Liberal, a f\xc4\x83cut campanie \xc3\xaempotriva Puterilor Centrale \xc3\xaen presa br\xc4\x83ilean\xc4\x83 (1914-1916), preconiz\xc3\xa2nd intrarea \xc3\xaen r\xc4\x83zboi contra lor._NEWLINE_\xc3\x8entre 1922 \xc8\x99i 1925 a fost primar al ora\xc8\x99ului s\xc4\x83u natal, Br\xc4\x83ila, pe care o va conduce \xc3\xaentreprinz\xc3\xa2nd mari realiz\xc4\x83ri, printre care se pot men\xc8\x9biona mari reforme de modernizare urbanistic\xc4\x83 \xc8\x99i administrativ\xc4\x83 a ora\xc8\x99ului. Ac\xc8\x9biunea sa social\xc4\x83 \xc3\xaen favoarea claselor s\xc4\x83race \xc8\x99i a muncitorilor din port i-a atras recuno\xc8\x99tin\xc8\x9ba acestora, care a fost exprimat\xc4\x83 prin intermediul lui Panait Istrati, cu care a devenit prieten \xc3\xaen ciuda faptului c\xc4\x83 acesta din urm\xc4\x83 era \xc3\xaenc\xc4\x83, la vremea aceea, comunist convins. Contribu\xc8\x9bia sa la via\xc8\x9ba cultural\xc4\x83 a ora\xc8\x99ului este, de asemenea, notabil\xc4\x83. Pentru toate acestea a fost numit, \xc3\xaen 1939, Cet\xc4\x83\xc8\x9bean de onoare al ora\xc8\x99ului Br\xc4\x83ila. \xc3\x8en 1925, cu un an \xc3\xaenainte de expirarea mandatului, demisioneaz\xc4\x83 din func\xc8\x9bia de primar \xc3\xaen urma unui conflict cu guvernul._NEWLINE_Deputat \xc8\x99i senator \xc3\xaen mai multe legislaturi._NEWLINE_\xc3\x8entre 1927 \xc8\x99i 1937 se afl\xc4\x83 \xc3\xaentr-o pozi\xc8\x9bie de diziden\xc8\x9b\xc4\x83 \xc3\xaen interiorul PNL. \xc3\x8en calitate de pre\xc8\x99edinte al partidului, I.G. Duca \xc3\xaencearc\xc4\x83 \xc3\xaen repetate r\xc3\xa2nduri, dar f\xc4\x83r\xc4\x83 succes, s\xc4\x83-l readuc\xc4\x83 pe scena politicii na\xc8\x9bionale._NEWLINE_\xc3\x8en 1932 Mihail Sebastian scria despre el: \xe2\x80\x9eO personalitate politic\xc4\x83 \xc3\xaentr\'adev\xc4\x83r distins\xc4\x83: d. Radu Portocal\xc4\x83, un om t\xc3\xa2n\xc4\x83r, un organizator excelent, o minte personal\xc4\x83 \xc8\x99i deschis\xc4\x83.\xe2\x80\x9d (\xe2\x80\x9eCuv\xc3\xa2ntul\xe2\x80\x9d, 16 iulie 1932)_NEWLINE_A fost membru \xc3\xaen trei guverne liberale conduse de Gheorghe T\xc4\x83t\xc4\x83r\xc4\x83scu: Secretar de stat la Ministerul de Interne (1937 \xc8\x99i 1939 - demisionar), apoi Ministru de stat f\xc4\x83r\xc4\x83 portofoliu la Pre\xc8\x99edin\xc8\x9bia Consiliului de Mini\xc8\x99tri (1939-1940). \xc3\x8en aceast\xc4\x83 calitate, a fost \xc3\xaens\xc4\x83rcinat cu reorganizarea structurilor tuturor administra\xc8\x9biilor publice \xc8\x99i a redactat "Legea func\xc8\x9bionarilor publici" \xe2\x80\x93 o mare reform\xc4\x83 administrativ\xc4\x83, dar \xc8\x99i social\xc4\x83._NEWLINE_S-a retras din politica activ\xc4\x83 \xc3\xaen vara lui 1940, \xc3\xaen momentul ced\xc4\x83rii Basarabiei \xc8\x99i c\xc3\xa2nd se prefigura venirea la putere a lui Ion Antonescu._NEWLINE_\xc3\x8en 1943-1944 a asigurat o parte din leg\xc4\x83turile dintre Regele Mihai I \xc8\x99i partidele politice, \xc3\xaen vederea preg\xc4\x83tirii ac\xc8\x9biunii de la 23 august 1944._NEWLINE_\xc3\x8en iunie 1945 a fost ales pre\xc8\x99edinte de onoare al organiza\xc8\x9biei Br\xc4\x83ila a Partidului Na\xc8\x9bional Liberal. \xc3\x8entre 1945 \xc8\x99i 1948 a refuzat de dou\xc4\x83 ori postul de ministru de finan\xc8\x9be.\n_START_SECTION_\nRepresiunea\n_START_PARAGRAPH_\nArestat prima oar\xc4\x83 \xc3\xaen 1948, este de\xc8\x9binut timp de 9 luni la \xc3\xaenchisoarea V\xc4\x83c\xc4\x83re\xc8\x99ti, timp \xc3\xaen care i se \xc3\xaensceneaz\xc4\x83 un proces de sabotaj. Condamnat, intenteaz\xc4\x83 recurs pe care \xc8\x99i-l pledeaz\xc4\x83 singur \xc8\x99i este scos din cauz\xc4\x83._NEWLINE_Eliberat de numai c\xc3\xa2teva luni, bolnav, este din nou arestat \xc3\xaen noaptea de 5/6 mai 1950, Noaptea demnitarilor, \xc8\x99i transportat \xc3\xaempreun\xc4\x83 cu "lotul fo\xc8\x99tilor demnitari" \xc3\xaen \xc3\xaenchisoarea de la Sighet. \xc3\x8en 1952 sau 1953 este torturat p\xc3\xa2n\xc4\x83 la moarte. (Actul de deces, eliberat abia \xc3\xaen 1957 \xc8\x99i remis familiei \xc3\xaen 1958, stabile\xc8\x99te data mor\xc8\x9bii la 13 aprilie 1952. Dar este cunoscut faptul c\xc4\x83 aceste date nu erau dec\xc3\xa2t rareori exacte.)'